ვიკის უყვარს ძეგლები
ვიკის უყვარს ძეგლები (ინგლ. Wiki Loves Monuments) — ყოველწლიური საერთაშორისო ფოტოგრაფიული კონკურსი, რომელიც სექტემბრის თვეში ტარდება. კონკურსს ორგანიზებას უწევენ ვიკიპედიის საზოგადოების წევრები ადგილობრივი ვიკიპედიელების დახმარებით. მონაწილეები იღებენ ადგილობრივი მონუმენტებისა და კულტურული მემკვიდრეობის ძეგლების ფოტოებს და ვიკისაწყობში ათავსებენ. პროექტის მიზანია ხაზი გაუსვას ამა თუ იმ ქვეყნის კულტურულ მემკვიდრეობას და შეიქმნას ფოტოები, რომელთა გამოყენება ვიკიპედიაში და მის გარეთაც თავისუფალი ლიცენზიით მოხდება. პირველი ვუძ-ი (ვიკის უყვარს ძეგლები) 2010 წელს ნიდერლანდებში ჩატარდა, როგორც საპილოტე პროექტი. მომდევნო წელს პროექტმა ევროპის სხვა ქვეყნებიც მოიცვა და გინესის რეკორდებშიც შევიდა როგორც ყველაზე მასშტაბური ფოტოკონკურსი. 2012 წელს ვუძ-ი გასცდა ევროპის საზღვებს და მსოფლიოს 35 ქვეყანა მოიცვა. „ვიკის უყვარს ძეგლები 2012“-ის ფარგლებში ისტორიული ძეგლების 350 000-ზე მეტი ფოტო 15 000-ზე მეტმა მონაწილემ ატვირთა. 2013 წელს კონკურსმა ექვსი კონტინენტი, მათ შორის ანტარქტიდა და მსოფლიოს ორმოცდაათი ქვეყანა მოიცვა. ვუძ-ის 2016 წლის კონკურსს იუნესკომ დაუჭირა მხარი, ამ წელს კონკურსს 10 500 მონაწილე ჰყავდა 43 წარმომადგენლობიდან, რომლებმაც 265 000 ფოტოზე მეტი ატვირთეს.